แห่ซื้อหุ้นกู้ออมสิน
ออมสิน ปลื้มนักลงทุนสถาบันรุมซื้อหุ้นกู้ล็อตแรกเกลี้ยง เตรียมออกอีก 1.4 หมื่นล้าน ล็อกดอกเบี้ยต่ำคงที่
1 มี.ค. 2560

ออมสิน ปลื้มนักลงทุนสถาบันรุมซื้อหุ้นกู้ล็อตแรกเกลี้ยง เตรียมออกอีก 1.4 หมื่นล้าน ล็อกดอกเบี้ยต่ำคงที่
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสิน ประสบความสำเร็จในการออกหุ้นกู้ 3.6 หมื่นล้านบาท อายุ 5 ปี ดอกเบี้ย 2.36% ซึ่งเป็นวงเงินสูงสุดที่หน่วยงานรัฐวิสาหกิจเคยเสนอขายเอง โดยไม่ให้รัฐค้ำประกัน ขายให้กับนักลงทุนสถาบันทั้งหมดตามวงเงินที่มีการจองกำหนดออกหุ้นกู้ไปเมื่อ วันที่ 23 ก.พ. 2560
ทั้งนี้ ธนาคารเตรียมออกหุ้นอีก 1.4 หมื่นล้านบาท เพื่อขายให้กับนักลงทุนอีกภายใน 1-2 เดือนหลังจากนี้ เพื่อให้เต็มตามกรอบวงเงินที่ตั้งเป้าว่าจะระดมเงินผ่านหู้นกู้ 5 หมื่นล้านบาทในต้นปี
"การออกหุ้นกู้ ถือเป็นนวัตกรรมการระดมทุนแบบใหม่ของธนาคารออมสิน เพราะเป็นครั้งแรกที่ออกหุ้นกู้ขายนักลงทุนสถาบัน ที่มีต้นทุนที่ไม่สูง เทียบกับการออกสลากออมสิน 5 ปี มีต้นทุนกว่า 3% แต่ธนาคารยืนยันว่ายังคงออกสลากต่อไป โดยปัจจุบันพอร์ตสลากมีวงเงินกว่า 9 แสนล้านบาท" นายชาติชาย กล่าว
ทั้งนี้ การออกหุ้นกู้ดังกล่าวถือเป็นการบริหารเงินและสภาพคล่อง ของธนาคารให้เหมาะสม เนื่องจากธนาคารมีการปล่อยกู้ระยะยาว แบบกำหนดอัตราดอกเบี้ยรับเป็นแบบคงที่ จึงควรจะมีการระดมเงินฝากระยะยาวเพื่อบริหารต้นทุนที่เหมาะสมมากขึ้นด้วย ซึ่งที่ผ่านมาธนาคารออมสินได้ปล่อยกู้ในโครงการสินเชื่อดอกเบี้ยต่ำเพื่อเป็นเงินทุนหมุนเวียนให้แก่ผู้ประกอบการเอสเอ็มอี หรือซอฟต์โลนระยะ เวลา 7 ปี มี 3 วงเงินรวม 1.8 แสนล้านบาท
ขณะที่ธนาคารมีการกู้ระยะยาวที่สุดคือ การออกสลากออมสิน อายุ 5 ปี มีกรอบวงเงินที่ออกไปล่าสุดคือ 5 หมื่นล้านบาท ดังนั้น การที่ธนาคารออกหุ้นกู้จำนวน 3.6 หมื่นล้านบาท อายุ 5 ปี จะทำให้ธนาคารมีการระดมเงินฝากระยะยาว 5 ปี เพิ่มขึ้นเป็น 8.6 หมื่นล้านบาท
"นอกจากนี้ แนวโน้มอัตราดอกเบี้ยในระยะยาวคาดว่าจะอยู่ในขาขึ้น ทำให้การระดมเงินฝากระยะยาว ในอัตราดอกเบี้ยคงที่ที่ไม่สูงมากนัก จะช่วย ลดต้นทุนธนาคารได้ส่วนหนึ่ง" นาย ชาติชาย กล่าว